b'\n_START_ARTICLE_\nKan\xc4\x8dek sre\xc4\x8de\n_START_SECTION_\nVsebina\n_START_PARAGRAPH_\nVinko Gabriel na slu\xc5\xbebeni poti proti Istri pelje \xc5\xa1e \xc5\xa1tudentko Tanjo. Med njima se kljub razliki v letih razvijejo \xc4\x8dustva in no\xc4\x8d pre\xc5\xbeivita v Vinkovem stanovanju, v katerega se Tanja za nedolo\xc4\x8den \xc4\x8das tudi priseli. Vinko se spominja lo\xc4\x8ditve pred skoraj dvajsetimi leti, ljubezenskega razmerja s sodelavko Sonjo, ki se je pozneje ohladilo, in zdru\xc5\xbeitve biroja z drugim podjetjem._NEWLINE_Tanja prejme klic od Sonje, ki ji zatrdi, da jo Vinko \xc5\xa1e ljubi. Sprva odide k biv\xc5\xa1emu fantu, a si premisli in se vrne k Vinku._NEWLINE_Sonja in Vinko ugotovita, da se njune predstave o razmerju ne skladajo. \xc5\xbdalostna postane tudi Tanja in obe od njega zahtevata, da mora izbrati eno izmed njiju. Vinka Tanja zaprosi za roko, a jo zavrne s trditvijo, da bi bilo pametnej\xc5\xa1e, \xc4\x8de bi po\xc4\x8dakala do njene diplome. To jo razjezi in odseli se iz stanovanja._NEWLINE_Tanjo zbije pijan voznik in Vinko v bolni\xc5\xa1nici izve, da je bila nose\xc4\x8da z njegovim otrokom, a je zaradi nesre\xc4\x8de pri\xc5\xa1lo do splava. Odpelje jo v svoje stanovanje in tam zanjo skrbi._NEWLINE_Tanja se odlo\xc4\x8di za samomor in o\xc4\x8detu napi\xc5\xa1e poslovilno pismo._NEWLINE_Vinko iz \xc5\xbeelje po novem za\xc4\x8detku da odpoved in se odpravi smu\xc4\x8dat na Veliko planino. Upa, da se mu bo pridru\xc5\xbeila tudi Tanja, toda zve\xc4\x8der pred ko\xc4\x8do najde nahrbtnik z njenim poslovilnim pismom. Strah ga je, da bi zmrznila, a mu jo naposled uspe najti in skupaj zaspita v ko\xc4\x8di._NEWLINE_Vzporedno z ljubezensko zgodbo se odvijajo dogodki v arhitekturnem biroju, kjer je zaposlena glavna oseba. Te\xc5\xbeave imajo zaradi zamujenih rokov, o kateri razglabljajo direktor Polde, Vinko Gabriel, Marjan in in\xc5\xbeenir Radovanovi\xc4\x87. Biv\xc5\xa1i sodelavec Peter z bolj ugodno ponudbo izvajalcem biroju ogrozi projekt planinskega turisti\xc4\x8dnega centra v Bosni. V biro pride pismo iz Bosne, ki sporo\xc4\x8da, da bodo sprejeli le majhen del projekta \xe2\x80\x93 Marjanove bungalove. Marjan podjetju v Bosni zavrne dovoljenje za uporabo njegovih hi\xc5\xa1ic.\n_START_SECTION_\nKritike\n_START_PARAGRAPH_\nOb izidu romana je pri\xc5\xa1lo do polemike, v kateri so sodelovali Matej Bor, Tone Svetina, Miran Hladnik in Tone Pretnar. _NEWLINE_\xc2\xbb[P]ri Obzorjih je z letnico 1981 iz\xc5\xa1la bro\xc5\xa1irana knji\xc5\xbeica (193 str.) z naslovom Kan\xc4\x8dek Sre\xc4\x8de, do katere ima copyright avtor Franci Prajs. [\xe2\x80\xa6] Sre\xc4\x8da z veliko za\xc4\x8detnico v naslovu je najbr\xc5\xbe res napaka, \xc4\x8deprav bi se dala zagovarjati kot namerna. Pes na repu sicer ne bi mogel prinesti opravi\xc4\x8dila, da gre za aluzijo na Kosma\xc4\x8devo deklico Sre\xc4\x8do, pa\xc4\x8d, pa, da je v obdelavi personificirana \xc5\xbeivljenjska vrednota. Napak, stilisti\xc4\x8dnih, pravopisnih (srbokroatizmi: voza\xc4\x8d, izlaganje, dolgo treba \xc4\x8dakati; sklu\xc4\x8den, te\xc5\xbeave z vejico in genetivom pri zanikanju) in tiskarskih se brez napora najde dovolj in preve\xc4\x8d v knji\xc5\xbeici. Njena odlika je pa\xc4\x8d drugje kot v jeziku.\xc2\xab\xc2\xa0(Hladnik 1982: 53) _NEWLINE_\xc2\xbb\xc4\x8cemu na kupe tega kamenja _NEWLINE__NEWLINE_po Kan\xc4\x8dku Sre\xc4\x8de, ki mu ni po du\xc5\xa1i? _NEWLINE__NEWLINE_Saj so vse bolj kri\xc4\x8de\xc4\x8da ZNAMENJA_NEWLINE__NEWLINE_neumetnosti. Zakaj teh ne poru\xc5\xa1i?\xc2\xab_NEWLINE__NEWLINE_(Bor 1982: 77)_NEWLINE_\xc2\xbb\xc4\x8clanek z naslovom \xc2\xbbZapis, ki no\xc4\x8de biti reklama\xc2\xab\xc2\xa0in \xc2\xbbSre\xc4\x8da slovenskega samoupravljalca\xc2\xab, ki ga je v Knji\xc5\xbeevnih listih objavil Miran Hladnik, me je s svojo tendencioznostjo pripravil do tega, da sem pre\xc4\x8dital knjigo Francija Prajsa \xc2\xbbKan\xc4\x8dek Sre\xc4\x8de\xc2\xab. Prebral sem jo na du\xc5\xa1ek in mi je prav ugajala v svoji zvrsti. [...] [F]ranci Prajs je napisal zgodbo, ki sodi v zvrst zabavne literature. Je Slovencem prepovedano, da bi sami pisali tovrstno literaturo?\xc2\xab_NEWLINE_(Svetina 1982: 104)_NEWLINE_\xc2\xbb[P]rajsova knjiga Kan\xc4\x8dek sre\xc4\x8de, za katero sta se po lepi prijateljski dol\xc5\xbenosti potegnila Vladimir Pav\xc5\xa1i\xc4\x8d in Tone Svetina, je tako malenkostna, da ob njej ni vredno izgubljati besed. Pa kljub temu, iz gorenjske trme: Moj glavni o\xc4\x8ditek knjigi je bil, da se pojavlja na napa\xc4\x8dnem mestu, kjer je sicer\xc5\xa1nji bralci takih povesti (konzumenti trafikarske literature) ne bodo na\xc5\xa1li, namesto v Anteninih Zgodbah, ki jih pi\xc5\xa1e \xc5\xbeivljenje \xe2\x80\x93 pri zalo\xc5\xbebi, ki svoje knjige prodaja v knjigarni.\xc2\xab\xc2\xa0_NEWLINE_(Hladnik 1982: 110) _NEWLINE_\xc2\xbbSede k stroju Franci Prajs _NEWLINE__NEWLINE_in napi\xc5\xa1e Kan\xc4\x8dek Sre\xc4\x8de, _NEWLINE__NEWLINE_lep, vesel in sploh roman. _NEWLINE__NEWLINE_Sede k stroju Miran Hladnik _NEWLINE__NEWLINE_in napi\xc5\xa1e recenzijo, _NEWLINE__NEWLINE_kam bi sodil ta roman. _NEWLINE__NEWLINE_Sede k stroju Matej Bor _NEWLINE__NEWLINE_in napi\xc5\xa1e epigram, _NEWLINE__NEWLINE_kako da Hladnik nima prav.\xc2\xab_NEWLINE__NEWLINE_(Pretnar 1992: 268)_NEWLINE_\xc2\xbbNa\xc5\xa1teti je mogo\xc4\x8de vrsto del, ki so skoraj v vsem \xc5\xbeanrski izdelki, a jih niti avtor niti zalo\xc5\xbeba nista pripravljena ugledati v tem neuglednem svojstvu. Tako se je pred leti zgodilo z ljubavnim roman\xc4\x8dkom Francija Prajsa Kan\xc4\x8dek sre\xc4\x8de (1981), ki bi bil v \xc4\x8dast vsaki svetovni trafikarski seriji ljubavnih zgodbic.\xc2\xab_NEWLINE_(Hladnik 1990: 131)_NEWLINE_\xc2\xbbKan\xc4\x8dek sre\xc4\x8de je zgodba (in ni\xc4\x8d ve\xc4\x8d kot to) o ljubezni in slu\xc5\xbebovanju. Prajsovi junaki so namre\xc4\x8d razcepljeni na dve simetri\xc4\x8dni polovici: prva od poglavja do poglavja zavzeto opravlja svojo slu\xc5\xbebeno dejavnost, v katerije mnogo besed o te\xc5\xbeavah in radostih nekak\xc5\xa1nega projektantskega biroja, druga polovica pa se ni\xc4\x8d manj zavzeto ne trudi v ljubezenskem udejstvovanju. \xc2\xbbSredine\xc2\xab\xc2\xa0ni. [...] Tak\xc5\xa1na instrumentalizacija junakov je zna\xc4\x8dilnost trivialne literature. [...] \xc4\x8clovek je degradiran na poklic in genitalije. Kan\xc4\x8dek sre\xc4\x8de je zato treba izbojevati na poklicnem ali ljubezenskem poligonu. In to je seveda neskon\xc4\x8dno \xc5\xbealostno in siroma\xc5\xa1no.\xc2\xab\xc2\xa0(Zorn 1988: 78)_NEWLINE_O knjigi je v oddaji S knji\xc5\xbenega trga 5. februarja 1982 na Radiu Ljubljana govoril tudi Marjan Dolgan, a zapis, kot mnogi iz 80-ih let, ni ohranjen.'